הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 65, 2017-06-19 12:30

מכלוף מיקי זוהר: שלום לכולם, אני מתכבד לפתוח את ישיבת הוועדה לצדק חלוקתי ולשוויון חברתי.

מכלוף מיקי זוהר: הנושא שלפנינו היום: בחינת האפליה של ספורטאים שומרי שבת בתחרויות רשמיות.

מכלוף מיקי זוהר: אפשר לומר, שהנושא הזה עומד אצלי על הפרק מיום בחירתי לכנסת ואם אינני טועה, זאת הצעת החוק הראשונה שהגשתי עם בחירתי לכנסת.

מכלוף מיקי זוהר: הגשתי הצעת חוק שאומרת, שכל מועדון ספורט במדינת ישראל יוכל לקבוע האם הוא רוצה להשתתף בתחרות בשבת או לא ויכבדו את בקשתו.

מכלוף מיקי זוהר: זה עורר סערה גדולה שהביאה להתערבות השרה מירי רגב, שרת התרבות והספורט, על מנת לפתור את הסוגיה.

מכלוף מיקי זוהר: בסופו של דבר הסיפור לצערי הרב התמסמס.

מכלוף מיקי זוהר: הוחלט על המשך שמירת סטאטוס קוו בליגה הלאומית לגבי משחקי כדורגל בשבת.

מכלוף מיקי זוהר: בליגת העל אין שינוי, לא מכבדים מועדוני ספורט.

מכלוף מיקי זוהר: ובכלל, במדינת ישראל המגמה היום היא, שהאיגוד, כל התאחדות כלשהי קובעת את המועדים של התחרות בהתאם לנוחיות שלה וגם בהתאם לגחמות של אנשים כאלה ואחרים שיש להם מערכות יחסים בתוך האיגוד או בתוך המערכת.

מכלוף מיקי זוהר: וכל מי שהוא ספורטאי שומר שבת, באופן אוטומטי סיכוייו להיות ספורטאי פוחתים פעם ראשונה, ופעם שנייה, הוא לא יכול להשתתף בתחרויות כאלה ואחרות ולכן הוא מאבד את החשק ואת העניין בפעילות הספורטיבית שלו.

מכלוף מיקי זוהר: הדבר הזה הוא אבסורד.

מכלוף מיקי זוהר: למה הוא אבסורד?

מכלוף מיקי זוהר: כי לא באנו והצענו הצעה – לפחות אני בהצעת החוק שלי – לכפות על מישהו משהו.

מכלוף מיקי זוהר: ביקשתי לאפשר חופש בחירה.

מכלוף מיקי זוהר: חופש בחירה שאומר, כל אדם, אפילו כל מועדון, לא אדם פרטי, כל מועדון יחליט אם הוא לוקח חלק בתחרות בשבת או לא.

מכלוף מיקי זוהר: מבדיקה שאני ערכתי אין שום בעיה לקיים תחרויות שלא בשבת.

מכלוף מיקי זוהר: לא בכדי הזמנתי לכאן היום את נציגי איגוד הכדורסל, נמצא פה יושב ראש האיגוד עמירם הלוי, מנכ"ל האיגוד ינקל'ה בן שושן, ביקשתי מהם לבוא ולהראות לציבור איך אפשר לעשות אחלה ספורט במדינת ישראל, בעיני אולי הספורט המוביל במדינת ישראל, יחד עם כדורגל, מבלי לערוך תחרויות בשבת.

מכלוף מיקי זוהר: אין שום בעיה, יש רייטינג מדהים, ראינו את הטורנירים האחרונים, גם את גביע המדינה וגם את הפיינל פור.

מכלוף מיקי זוהר: אני חושב שההצלחה של הכדורסל בשנים האחרונות מוכיחה, כשלא עושים ספורט בשבת לפעמים זה יכול להיות אפילו ברכה, לאו דווקא משהו שלילי.

מכלוף מיקי זוהר: לכן אני אומר, ההתעקשות הזאת לקיים תחרות בשבת בניגוד לרצון של אנשים רבים מתוך המערכת זה דבר אבסורד שהגיע הזמן לעשות לו סוף ומכאן מתחיל הדיון הזה.

מכלוף מיקי זוהר: אגב, אני יודע שהשרה מירי רגב תומכת בעיקרון הזה, היא בעד הפסקת התחרויות בשבת אבל מופעל הרבה מאוד לחץ מהתאחדויות שונות ובעיקר מההתאחדות לכדורגל שמונעות את השינוי המיוחל הזה.

מכלוף מיקי זוהר: חברים, מדינת ישראל היא מדינה יהודית ודמוקרטית.

מכלוף מיקי זוהר: יש יתרון בדמוקרטיה ויש חיסרון, יש יתרון ביהדות ויש גם קצת חסרונות, צריך לדעת לשלב את הדברים - - -

יגאל גואטה: איזה חסרונות?

יגאל גואטה: קשיים.

מכלוף מיקי זוהר: חסרונות היא לא המילה הנכונה, בסדר, אני מסכים – קשיים.

מכלוף מיקי זוהר: עצם זה שיש פה ארבעה חברי כנסת שכיבדו את הדיון החשוב הזה רק מראה כמה הסוגיה הזאת בוערת וכמה הגיע הזמן לעשות לה סוף.

מכלוף מיקי זוהר: את המשחקים אפשר לקיים ביום אחר, לא חייב לקיים אותם בשבת.

מכלוף מיקי זוהר: לא יכולים להדיר שליש מהאוכלוסייה במדינת ישראל מספורט כי ספורטאים כישרוניים מאוד לא מגיעים בגלל שהם יודעים מראש שהם ייתקלו בבעיות אחרי זה להשתתף בתחרות.

מכלוף מיקי זוהר: הרי מה זה ספורטאי בלי שתהיה לו תחרות בסוף כדי לראות אם הוא באמת טוב, לא טוב, הכי טוב?

מכלוף מיקי זוהר: הדיון היום הוא דיון חשוב, יש פה הרבה דוברים ולכן אני מבקש מכל אחד מהדוברים לדבר בקצרה ובתמצות כדי שנוכל לאפשר לכולם לומר את דברם.

מכלוף מיקי זוהר: ברשותכם, את הדיון הזה יזמתי בגלל פנייה רשמית של חברי, ראש המועצה המקומית אפרת מר עודד רביבי ולכן אני רוצה לאפשר לו לומר כמה דברים בפתיח של הדיון.

מכלוף מיקי זוהר: בבקשה.

<עודד רביבי: חבר הכנסת מיקי זוהר, כל חברי הכנסת המכובדים, תודה רבה על הבמה, אתם יודעים שאני נמצא פה לעיתים תכופות אבל לא לעיתים תכופות החדר מתמלא בכל כך הרבה חברי כנסת וכל כך הרבה אזרחים שמגיעים בשביל לקיים דיון על דבר כל כך חשוב.

<עודד רביבי: אני סומך את ידי על כל מה שאמרת, אני חושב שגם מבחינה כלכלית, בסוף, פתיחת תחרויות לא בשבת יגדילו את ההכנסות לאיגודים והגיע הזמן, שדווקא מהבית הזה תצא הבשורה.

<עודד רביבי: זה לא יבוא בדרכי נועם כנראה כי כל איגוד בנפרד יודע בסוף לעשות את המניפולציות ואת השרירים כנגד אותם ספורטאים מסכנים בודדים שנאלצים להתמודד ביום שישי על המקפצה חמש דקות לפני שבת ולקיים את הדילמה האם לחלל שבת או לממש את חלום הילדות כדי להיות אלוף ישראל באותו ענף שבו הוא מתחרה.

<עודד רביבי: אם לא תצא מפה בסוף קריאה חד משמעית או הצעת חוק, שאיגודים רשמיים שמקבלים מימון ממדינת ישראל לא מקיימים תחרויות בשבת, זה לא יבוא לפתרון בשום דרך אחרת.

<עודד רביבי: יש את המתקנים, יש את הציבור שמוכן לעשות את זה, צריך בסופו של דבר למסד את זה ואז כולם יישרו קו.

<עודד רביבי: הקיץ הזה יש את אירועי המכבייה שמתנהלים בלי לחלל שבת.

<עודד רביבי: כלומר, אם מדינת ישראל רוצה להפיק אירוע הוא יודעת לעשות את זה, זה רק שאלה של רצון, כל היתר זה תירוצים וניסיונות להרוויח זמן.

מכלוף מיקי זוהר: תודה רבה.

מכלוף מיקי זוהר: איתן זליגר בבקשה.

<זליגר איתן: חבל שעודד לא ציין, שיש לו ילדים שחיינים מצטיינים שנמנעת מהם הזכות להשתתף בתחרויות מסוימות, ואם לא נמנעת, הם צריכים לעשות שלושה מקצים ביום, מה שלא אפשרי לספורטאי מקצועני כמו הילדים של עודד וכמו ילדים אחרים.

<זליגר איתן: אני איתן זליגר, יש לי שלוש בנות ספורטאיות מקצועניות, שתיים בהתעמלות אקרובטית ואחת בשחייה צורנית, אלופות ישראל, סגניות אלופות ישראל ומקום שלישי בישראל.

<זליגר איתן: זאת אומרת, מבחינה מקצועית מתאמנות שש פעמים בשבוע, בין שלוש לחמש שעות בכל יום, סופר סופר מקצועניות, אין פה שום בעיה ברמה המקצועית, במועדונים המובילים בישראל בתחומים שבהם הן נמצאות.

<זליגר איתן: אני חייב להגיד ברמה האישית, היינו פה בכנסת לפני שנה ואיגוד השחייה האומנותית אמר, שאין לו מתקנים בשבת - - -

מכלוף מיקי זוהר: הדיון התקיים פה?

מכלוף מיקי זוהר: באיזה ועדה הדיון התקיים?

<זליגר איתן: בוועדת החינוך, גם אתה וגם חבר הכנסת יואל רזבוזוב יזמתם את הדיון.

<זליגר איתן: מאותו הזמן נגמרו התחרויות בשבת כי הבינו שיש פנייה של אנשים.

<זליגר איתן: לא ייתכן שרק אנשים חזקים או אנשים שיכולים לפנות – ומאז שהקמנו את הארגון אנחנו כל הזמן מקבלים פניות של אנשים של בעיה פה ובעיה שם, רק ככה זה ייפתר.

<זליגר איתן: חייב להיות נוהל אחיד ותקין.

<זליגר איתן: אני מדבר אתכם ברמות הכי הבסיסיות.

<זליגר איתן: יש עכשיו תחרויות סיום שנה, יש הרבה מאוד אימונים, אני צריך להתחנן שהבנות שלי לא יתאמנו בשבת.

<זליגר איתן: אתם צריכים להבין, זה התמודדות יום יומית עם הדבר הזה.

<זליגר איתן: הכנסת הזאת לא היתה מחזיקה יום אחד אם היו מדירים 30% מהחברה הישראלית, אם כל הערבים בישראל לא יכולים להשתתף בתחרויות, אם נשים לא יכולות להשתתף בתחרויות, המושב הזה לא היה מתקיים יום אחד.

<זליגר איתן: מדירים פה 30% מהאוכלוסייה.

<זליגר איתן: אחרי כל ההדרה אני פונה לאנשי הספורט כי אני מרגיש בעצמי איש ספורט.

<זליגר איתן: בעניין הזה אני איש ספורט כמוכם לפחות.

<זליגר איתן: אתם לא רוצים להעלות את הרמה הספורטיבית?

<זליגר איתן: אתם לא רוצים להגדיל מאלפים לאלופים?

<זליגר איתן: זה לא מה שאתם חינכתם אותנו שככה זה עובד?

<זליגר איתן: איך אתם מסוגלים לאבד כל כך הרבה אנשים שלא מגיעים?

<זליגר איתן: בכל התחומים אתם רואים שומרי שבת, בכל דבר, בכנסת, בתקשורת, בכלכלה ובכל מקום.

<זליגר איתן: בתחום אחד לא תראו בו שומרי שבת וזה הספורט.

<זליגר איתן: בואו אתי בימי שישי בצהריים ותראו שאין שם דתיים.

<זליגר איתן: הסיבה היחידה היא שזה בלתי אפשרי.

<זליגר איתן: אף הורה לא יכול לעמוד בלחץ הזה.

מכלוף מיקי זוהר: תודה רבה, אני מסכים עם כל מילה והגיע הזמן לעשות שינוי.

מכלוף מיקי זוהר: אני חושב, שיש הזדמנות אמתית, יש שרה עם הרבה מאוד אומץ ציבורי שלא חוששת לעשות פעולות משמעותיות וזאת פעולה היסטורית שאם היא תוביל אותה יחד אתנו חברי הכנסת, הדבר הזה ייזכר לה לנצח כדבר חיובי, גם בעולם הבא דרך אגב.

מכלוף מיקי זוהר: חברי הכנסת רוצים להתייחס, נאפשר להם, סדר הדוברים, חבר הכנסת יגאל גואטה בבקשה.

יגאל גואטה: תודה אדוני היושב ראש, בהחלט יום חשוב.

יגאל גואטה: תודה ליושב ראש המועצה שהעלה את הנושא הזה.

יגאל גואטה: הנושא הזה עולה מדי פעם ולאחר זמן שוקע, שוב פעם חוזר חלילה ואני חושב שהפעם צריך לעשות איזשהו מעשה.

יגאל גואטה: אני רוצה לדבר גם מההיבט שלנו, של האוהדים, של חובבי הספורט.

יגאל גואטה: גם אני חובב ספורט.

יגאל גואטה: יש לי בן שמשחק כדורגל, בינתיים הוא עולה לי הרבה כסף כי הוא לא יכול לשחק במקצוענים מאחר והם משחקים בשבת, אז הוא עולה לי כסף אבל כסף הוא לא מביא.

<קריאה: הפסדנו מדלית זהב אולימפית פוטנציאלית?

יגאל גואטה: אני לא יודע אם מדלית זהב אבל בוא נסכם שאת הנבחרת הוא לא היה משעמם, המצב של הנבחרת כל כך גרוע - - -

מכלוף מיקי זוהר: לך תדע, אולי איזה בחור ממאה שערים יכול להפקיע 100 שערים בעונה.

יגאל גואטה: אני רוצה לספר בקצרה סיפור שהיה לי לפני ארבעה חודשים.

יגאל גואטה: התארחתי עם משפחתי בבית מלון קטן בכניסה לחיפה.

יגאל גואטה: סיימנו להתפלל, הגענו לחדר האוכל ואני רואה בחדר האוכל מלא גברים מסתובבים, כל אחד בגפו.

יגאל גואטה: אני אומר לאשתי, תשמעי, נראה לי שבאנו לאיזה שבת פנויים פנויות, אני לא רואה את הנשים, אני רואה רק גברים בודדים מסתובבים.

יגאל גואטה: לדעתי מעל 20 איש.

יגאל גואטה: ואז הבן שלי אומר לי – אני לא רוצה להגיד את שמות השחקנים – זה שחקן איקס ממכבי חיפה.

יגאל גואטה: ואז אותו שחקן ניגש אלינו ואומר, אני יכול להצטרף אליכם לקידוש?

יגאל גואטה: אני אומר לו, בוודאי, בשמחה.

יגאל גואטה: ואז הצטרף עוד אחד ועוד אחד.

יגאל גואטה: הצטרפו אלינו לשולחן איזה עשרה חבר'ה גברים, לשאר כבר לא היה מקום.

יגאל גואטה: מסתבר, שכל החבר'ה האלה הם חבר'ה שצריכים ביום שלמחרת, בשבת, לשחק באצטדיון עופר, זה קרוב לכניסה לחיפה.

יגאל גואטה: השבת יוצאת בשבע וחצי, המשחק מתחיל בשש וחצי, הם צריכים להיות שעתיים לפני המשחק וכל האנשים האלה הם אנשים שומרי שבת.

יגאל גואטה: הם לא הולכים עם כיפה ביום יום אבל שומרי שבת, הם לא רוצים לשחק בשבת.

יגאל גואטה: הם עזבו את המשפחות שלהם, היו שם שחקנים, היו שם מאמנים, היו שם מכל המקצועות שקשורים לעניין הזה, כולם עזבו את המשפחות שלהם בשביל שיוכלו לשחק כדורגל.

יגאל גואטה: זה נורא עצוב.

יגאל גואטה: אני שואל אותם, תגידו, כל שבת זה ככה?

יגאל גואטה: אומרים לי, כן, מה אני יכול לעשות, כל שבת אני צריך לחפש איזה מלונית.

יגאל גואטה: הוא אומר לי, יתרה מזאת, שתדע לך, שכל ההוצאות עלי, אני מממן את בית המלון מכיסי, הכול מכיסי כדי שאוכל ללכת ברגל ולהגיע לאצטדיון.

יגאל גואטה: זה נורא כואב, אנשים עוזבים משפחות, עוזבים ילדים, למה?

יגאל גואטה: למה הילדים לא יכולים להיות עם אבא שלהם שמשחק כדורגל בשבת?

יגאל גואטה: אבל גם בהיבט של האוהדים, של החובבים, גם אני רוצה ללכת עם הילד שלי למשחקים, אבל כאשר משחקים מתקיימים בשבת זה מונע ממני לבוא לשם.

יגאל גואטה: אני אומר לכם, שזה מונע גם מהרבה הרבה אנשים אחרים.

יגאל גואטה: כמו שאמר ראש מועצת אפרת, אתם תראו שיהיה מזה רק יותר הכנסות, אין לי בזה ספק בכלל, ציבור גדול מאוד שחובב ספורט יגיע וימלא את האצטדיונים וזה אולי ירים את ההכנסות.

יגאל גואטה: לכן אני חושב, שהפעם צריך לעשות איזה מעשה, כמובן בתבונה, בהבנה, בחוכמה על מנת כן לפתור את הסיפור הזה, כולל ליגת העל.

יגאל גואטה: עם כל הכבוד, המשחקים המרכזיים משודרים במוצאי שבת ובימי ראשון, זה לא כזה קריטי.

מכלוף מיקי זוהר: תודה.

מכלוף מיקי זוהר: אני חייב לומר לך, יש נתון מאוד פשוט, משרד התרבות והספורט מתקצב ומפקח על הגופים, מעצם תקצוב ופיקוח לגיטימי יהיה שתהיה גם רגולציה.

מכלוף מיקי זוהר: לכן, אין שום בעיה למשרד להיכנס לעובי הקורה.

מכלוף מיקי זוהר: מפה הוועדה הזאת גם תקרא למשרד בסופו של דיון לתת פתרון לנושא או לקדם את הצעת החוק שהבאנו, שהיא הצעת חוק טובה שפותרת את הסוגיה בצורה חופשית, לא בצורת כפייה.

מכלוף מיקי זוהר: כל אדם עושה בהתאם לאמונתו.

יגאל גואטה: דרך אגב, בפעם הקודמת 600 שחקני כדורגל מכל הליגות השונות חתמו על כך שהם לא רוצים לשחק בשבת.

מכלוף מיקי זוהר: חברת הכנסת רחל עזריה בבקשה.

רחל עזריה: חבר הכנסת גואטה, מה שקורע לב בסיפור, ישבת בשולחן מלא של כדורגלנים ואפילו סלפי לא יצא לך מזה.

יגאל גואטה: אולי להם לא יצא סלפי.

רחל עזריה: זה היה בהומור, נחזור לענייננו.

רחל עזריה: כבוד היושב ראש, אני רוצה לומר משהו, יש לנו הצעת חוק שמנסה להסדיר כמעט את כל הנושא של השבת.

רחל עזריה: התרחשו פה שני תהליכים מקבילים.

רחל עזריה: האחד, שהציבור החילוני הוא פחות חילוני הרבה פעמים, כמו שהם אומרים, הם לא חובשים כיפה אבל כן שומרים שבת.

רחל עזריה: המהלך המקביל קרה, שהציבור הדתי מתעניין יותר בספורט.

רחל עזריה: אלה שני מהלכים, מי שדתי לא מעניין אותו ספורט ומי שמעניין אותו ספורט לא מעניינת אותו הדת ויש פה אירוע שצריך לטפל בו.

רחל עזריה: נטיית הלב שלי לומר, שזה חלק מההסדרה של כל נושא השבת.

רחל עזריה: הקושי בעניין של השבת ואיך אנחנו מגדירים את יום המנוחה השבועי במדינת ישראל זה נושא שצריך טיפול עומק, זה חוזר גם לנושא של החנויות - - -

יהודה גליק: או שתגידי בוא נחכה שיבוא המשיח.

רחל עזריה: לא, אני לא מסכימה.

רחל עזריה: להפך, זה מסוג הדברים שאנחנו יכולים לפתור אותם.

מכלוף מיקי זוהר: אני אגיד לך משהו, במקום שעד שיבוא המשיח, שיימצאו 61 חברי כנסת שיצביעו בעד החוק שלנו ופתרנו את הבעיה.

רחל עזריה: ויש יותר מ-61, יש הרבה יותר מזה.

מכלוף מיקי זוהר: יש.

מכלוף מיקי זוהר: רק שלא יטילו וטו - - -

יגאל גואטה: רק שהחוק שלך, שאוסר לכפות על אדם לעבוד בשבת גם אם הוא חילוני תקוע כמה חודשים.

מכלוף מיקי זוהר: אתה יודע למה.

יגאל גואטה: אני יודע למה, בגלל אינטל.

רחל עזריה: אבל זה בדיוק העניין של הסדרה רחבה.

מכלוף מיקי זוהר: עם אינטל הגעתי לפשרה, זה שר הכלכלה מעכב עכשיו.

יגאל גואטה: צריך להפעיל לחץ על זה.

רחל עזריה: יגאל, זה בדיוק עניין של הסדרה רחבה ואנחנו כל פעם חוזרים על זה, כל נושא השבת מצליח לפלג בינינו וכל פעם מגיע עוד נושא ועוד נושא שאנחנו לא יודעים איך להסדיר.

רחל עזריה: אני חושבת שאי אפשר להתעלם משעות עבודה ומנוחה כשמדברים על הספורט כי אם אנשים בעבודה, הם לא יבואו לספורט, לכן הספורט נקבע לשבת.

רחל עזריה: מצד שני אנחנו מבינים, שלשבת יש אופי הולך ומשתנה, אבל הפתרון הוא לגבש הצעה רחבה בכל הנושאים ולא רק בנושא של הספורט, אני חושבת שלשם אנחנו צריכים לחתור כי פתרון בנושא הספורט זה כמו כל דבר כזה שגם מתחיל וגם נתקע וגם אנחנו חוזרים לבעיה האמתית שיש לנו, איך אנחנו רוצים לחגוג את יום המנוחה השבועי ואנחנו לא מגיעים להסדרה.

יגאל גואטה: אבל לא אוכפים את זה.

יגאל גואטה: הרי כל שחקן כדורגל ששומר שבת, אסור להעסיק אותו, זה על פי החוק.

רחל עזריה: חבר הכנסת גואטה, אחד התפקידים שלך בעיני, לחזור לחברים בסיעה שלך ולומר להם, תקשיבו, זה הרגע שבו אנחנו צריכים להגיע להסכמות.

רחל עזריה: כל כך הרבה אנשים נפגעים מזה שאנחנו לא מצליחים להגיע להסכמות לגבי השבת, כל כך הרבה אנשים, לא רק ספורטאים, ואנחנו צריכים לעשות את המהלך הזה.

יגאל גואטה: אנחנו לא יכולים להגיע להסכמה על חילול שבת.

יגאל גואטה: מה לעשות שהתורה אוסרת חילול שבת.

יגאל גואטה: מה זה הסכמה על חילול שבת?

רחל עזריה: מלכתחילה כאילו אין חילול שבת - - -

יגאל גואטה: אני לא יכול להסכים על חילול שבת.

רחל עזריה: אל תסכים, תצא מהדיון בזמן ההצבעה.

מכלוף מיקי זוהר: חברים, זה דיון אחר, תודה.

מכלוף מיקי זוהר: חברת הכנסת שולי מועלם בבקשה.

שולי מועלם-רפאלי: לא משנה עמדתי ביחס להסדרה הכללית ביחס לשבת, אני כן רוצה להחזיר את כולנו לדיון פה.

שולי מועלם-רפאלי: כי אני לא ממש הייתי רוצה, שבמהלך הכללי שכולנו חושבים שצריך לעשות ביחס לשבת, כל אחד מהמקום שלו, אז הדבר הזה שמונח פה בחדר ימשיך להתנהל בצורה שמקובלת על כולנו, שהיא לא יכולה להימשך.

שולי מועלם-רפאלי: אני רוצה להגיד שני דברים.

שולי מועלם-רפאלי: אחד, מדינת ישראל היא מדינה יהודית ודמוקרטית וככזאת, לשבת יש משמעות.

שולי מועלם-רפאלי: יש כאלה שאוהבים את זה יותר, יש כאלה שאוהבים את זה פחות, ברור לי לחלוטין שהמציאות שבה אזרחים במדינה מודרים מלהיות מסוגלים להביא את הכוחות שבהם לידי ביטוי כספורטאים מצטיינים בלבל הכי עליון, זאת הדרה של ציבור שלם.

שולי מועלם-רפאלי: אל תגידו לי, מה הם יעשו אחר כך?

שולי מועלם-רפאלי: גם את זה כבר שמעתי כשניסיתי לטפל בפרייליך: מה הוא יעשה כשהוא יגיע לתחרויות בחוץ לארץ?

שולי מועלם-רפאלי: חברים, בואו קודם נתקן בפנים, אחר כך נדבר מה הוא יעשה כשהוא יגיע לחוץ לארץ.

יגאל גואטה: דרך אגב, שם משחקים בשבת פחות מאשר פה.

שולי מועלם-רפאלי: בסדר, כי השבת שלהם למזלנו היא ביום ראשון.

שולי מועלם-רפאלי: אני מבקשת רגע להיות מרוכזים פה, פחות במה נעשה כשהוא יגיע לתחרויות בינלאומיות שמתנהלות בחו"ל.

מכלוף מיקי זוהר: זו טענה הכי מטומטמת ששמעתי.

שולי מועלם-רפאלי: כיוון שגם אני מכירה את זה בעקבות פניות של אנשים בנושא הזה בכנסת הקודמת, ומשפחת פרייליך שהרימה את הדגל הזה כבר לפני כמה שנים, אני רוצה להגיד, שזה לא טיעון ודבר נוסף שהוא לא טיעון, זה ממש לא כייף למי שהוא ספורטאי מצטיין – מה שמעולם לא הייתי – ובניגוד לחלק ממי שיושב כאן, לא רק שלא הייתי בעצמי, אני גם לא מגדלת ילדים ספורטאים מצטיינים, זה ממש לא כייף שבסוף הוא עולה דרגה כי יוצרים איזה משהו טכני שבו הוא לא מתחרה.

שולי מועלם-רפאלי: לא בשביל זה הוא בא להיות ספורטאי מצטיין.

שולי מועלם-רפאלי: לא בשביל זה הבנות של האדון המכובד הזה מתאמנות בין שלוש לחמש שעות ביום, לא בשביל שיגידו להן, אין לנו מתי לעשות לכן את זה ולא ניצור איזה משהו טכני שבו תעברי לשלב הבא גם אם לא התחרית.

שולי מועלם-רפאלי: זה לא מה שהן רוצות.

שולי מועלם-רפאלי: הן רוצות את הדבר הבסיסי במדינה היהודית הזאת.

שולי מועלם-רפאלי: אם הם אנשים שומרי שבת, יתכבדו האיגודים הרלוונטיים - - -

מכלוף מיקי זוהר: זה מדהים שאת במדינה יהודית ואת לא יכולה להשתתף.

מכלוף מיקי זוהר: אם היית במדינה מוסלמית אולי היו מאפשרים לך.

שולי מועלם-רפאלי: זהו, יתכבדו האיגודים הרלוונטיים שמתוקצבים, ובצדק, ואם צריך להעלות את התקצוב שלהם, הכנסת צריכה להילחם על זה, אבל אי אפשר לתקצב איגוד והאיגוד הזה יגיד, אותך כן, אותך לא, 70% כן, 30% לא.

שולי מועלם-רפאלי: זה בעיקר נורא נורא זועק ברצון האמתי למצוינות.

שולי מועלם-רפאלי: ואז אנחנו אומרים, טוב, מצוינות, אבל פה מצטערים, לא מסוגלים לספק לך את זה.

שולי מועלם-רפאלי: אני חושבת, שאנחנו לגמרי נמצאים במקום, גם מבחינת הכנסת ושיתופי הפעולה בתוך קואליציה-אופוזיציה ובתוך הקואליציה עצמה, שמבינה שהדבר הזה חייב להיפסק.

מכלוף מיקי זוהר: חד משמעית.

מכלוף מיקי זוהר: תודה רבה חברתי חברת הכנסת שולי מועלם.

מכלוף מיקי זוהר: חבר הכנסת יהודה גליק בבקשה.

יהודה גליק: אדוני היושב ראש, אני מברך אותך על היוזמה.

יהודה גליק: לצערי אני לא יכול להצטרף לשמחה שלך על כך שבאו חברי כנסת לדיון מכיוון שיש לנו איזה בעיה מובנית במדינה הזאת, שכל אחד דואג לאינטרס של המחנה שלו.

יהודה גליק: כלומר, אם יש דיון על זה ששוטרים הרביצו לאתיופים, אז יבואו רק האתיופים.

יהודה גליק: אם יהיה דיון על זה ששוטרים הרביצו לחרדים, יבואו רק החרדים.

יהודה גליק: אם יהיה דיון על זה ששוטרים הרביצו למתנחלים, יבואו רק המתנחלים.

יהודה גליק: כאילו אין בעיה של אלימות שוטרים.

יהודה גליק: אותו הדבר כאן.

יהודה גליק: יש כאן סוגיה שבראש וראשונה עוסקת בחופש נגד כפייה.

יהודה גליק: יש פה בכנסת עשרות חברי כנסת, שכל פעם שתהיה איזה שהיא תחושה של כפייה דתית יעמדו על הרגליים האחוריות, יצעקו, איראן זה פה, ישימו שלטים מדינת הלכה, הלכה המדינה, ישימו כל דבר.

יהודה גליק: אבל כשיש כפייה חילונית נגד אנשים, פה נעלמים, הם לא פה, אני לא מוצא אותם.

יהודה גליק: מה הדיון פה?

יהודה גליק: לא נתתי נאום שלם על חשיבות השבת, על כבוד השבת, על קדושת השבת ששמרה על עם ישראל.

יהודה גליק: מדובר פה על נושא פשוט של זכויות אדם, זכויות אדם של ציבור שהולך וגדל במדינת ישראל.

יהודה גליק: איפה אותם אנשים שנלחמים על זכויות אדם?

יהודה גליק: זכויות אדם זה רק לפלסטינים?

יהודה גליק: מדובר פה לאפשר לאוכלוסייה, כיוון שרוב האוכלוסייה במדינת ישראל היא מסורתית, היא לא דתית והיא לא חילונית, היא מסורתית והיא רוצה את השבת.

יהודה גליק: לנו כחברה יש אינטרס לשפר את הספורט, יש לנו אינטרס שלא יסתובבו וישעמם להם, אנחנו רוצים שכמה שיותר ייכנסו לספורט.

יהודה גליק: כמו שלא אכפה על המוסלמי להתעמל במהלך חודש הרמדאן, לנו כמדינה יש אינטרס שכמה שיותר אנשים יעסקו בספורט ולכן המדינה היתה צריכה לצאת מגדרה כדי לאפשר את ההצטרפות לספורט.

יהודה גליק: ברשותך משפט אחד, אני מוכרח להעיר משהו לידידי חבר הכנסת גואטה.

יהודה גליק: לפני 20 שנה הגיס שלי היה חבר כנסת, הוא ניסה לקדם איזה שהיא יוזמה בנושא השבת, הסכמה.

יגאל גואטה: מי זה?

יהודה גליק: נחום לנגנטל.

יהודה גליק: אמרו להם חברי הכנסת החרדים, על גופתי המתה, אף קיוסק בישראל לא ייפתח.

יהודה גליק: היום עשרות מרכזי בילוי פתוחים, מאות מרכזי קניות פתוחים כי אמרתם לא נוכל להסכים לחילול שבת.

יהודה גליק: באי ההסכמה שלך לחילול שבת אתה מעודד חילולי שבת פי מיליארד ואתה תגרום לעוד ועוד חילולי שבת בשם זה שייקוב הדין את ההר.

יהודה גליק: אני רוצה שההצעה הזאת, שהיא הצעה שמוגשת על ידי אנשים לא דתיים, מנואל טרכטנברג מתחנן, מיקי זוהר, אנשים שאכפת להם מהשבת במדינת ישראל לא יכולים לקדם את השבת כי החרדים בשם כבוד השבת בעד שכמה שיותר יחללו שבת ובלבד שאני לא הצבעתי בעד עוד איזה מכולת שתיפתח.

יגאל גואטה: מה לא ברור לך?

יגאל גואטה: אז לחתום על חילול שבת?

יהודה גליק: כן, אני יכול לחתום.

יגאל גואטה: תחתום אתה.

יהודה גליק: "עת לעשות לה' הפרו תורתך".

יגאל גואטה: זה לא עת לעשות לה' - - -

יהודה גליק: חילולה זוהי קידושה.

יהודה גליק: חילולה זוהי כבודה.

יגאל גואטה: מה אתה פוסק הלכות?

יגאל גואטה: מה אתה מבלבל את המוח?

יגאל גואטה: איזה שטויות אתה מוכר פה.

יגאל גואטה: קשקוש.

מכלוף מיקי זוהר: חברים, תודה רבה.

מכלוף מיקי זוהר: דבר אחד אני יכול לאשר, חילול השבת במדינת ישראל הולך וגובר משבוע לשבוע.

יהודה גליק: תודות לחרדים.

מכלוף מיקי זוהר: לא אמרתי תודות לחרדים.

יהודה גליק: אני אומר.

מכלוף מיקי זוהר: הולך וגובר משבוע לשבוע בצורה באמת מרחיקת לכת עד לכדי שיום השבת הפך ליום הגדול ביותר למסחר במדינת ישראל.

מכלוף מיקי זוהר: במדינת ישראל היום הגדול ביותר מבחינת מסחר זה יום שבת.

מכלוף מיקי זוהר: במדינה יהודית ודמוקרטית, במקום שזה יהיה היום עם הכי פחות מסחר, זה היום עם הכי הרבה מסחר.

יגאל גואטה: כי לא אוכפים את החוק.

יגאל גואטה: לא אוכפים את החוק ואחרי זה הוא בא ואומר זה בגלל החרדים.

יגאל גואטה: אז לך אתה ותחתום על חילול שבת.

מכלוף מיקי זוהר: טוב.

מכלוף מיקי זוהר: חבר הכנסת זוהיר בהלול בבקשה.

זוהיר בהלול: אני מגיש את עצמי על מגש של זהב לתווך בין שני הצדדים כדי למצוא פתרון במלחמת היהודים ביהודים.

יגאל גואטה: זה אפילו גורם לך לחייך.

זוהיר בהלול: חבר'ה, בקיצור נמרץ, ישראל לא בודדה במישור הבינלאומי, ישראל כפופה להתאחדויות ולארגונים בינלאומיים כמו וופא, פיפא, הוועד האולימפי הבינלאומי.

זוהיר בהלול: אם יתחבר להם שכנסת ישראל במעמדה הרם מתערבת ברגל גסה באיגודים ובהחלטות של ארגוני ספורט בישראל, ישראל עלולה להיות מודחת, מורחקת מהזירה הבינלאומית.

יגאל גואטה: אנחנו ממילא מודחים אחרי המשחק הראשון אז מה זה משנה?

מכלוף מיקי זוהר: בעקבות הפנייה של יושב ראש ההתאחדות הפלסטיני, ג'בריל רגו'ב, הוא פנה וביקש להדיח את ישראל מסיבות כאלה ואחרות ולעשות לה סנקציות וכדומה.

מכלוף מיקי זוהר: מה קרה בסוף?

מכלוף מיקי זוהר: כלום.

מכלוף מיקי זוהר: למה?

מכלוף מיקי זוהר: חבר'ה, מי שלא מבין, מדינת ישראל היא מעצמה בכל התחומים, גם בספורט.

מכלוף מיקי זוהר: למדינת ישראל יש ייחודיות מסוימות שבסופו של דבר אף אחד לא רוצה לוותר עלינו, אין מה לעשות, לא בסייבר, לא בהיי טק, לא בתרבות, לא בחינוך ולא בפנאי, תמיד רוצים אותנו בכל מקום, זו מדינה מיוחדת.

מכלוף מיקי זוהר: עם כל האיומים האלה ששמעתי אותם כמפעילי לחץ, זה נעשה בעיקר על ידי ההתאחדות לכדורגל, אלה איומי סרק שאין בהם ממש.

מכלוף מיקי זוהר: אנחנו לא ביקשנו לכפות שום דבר, ביקשנו לאפשר חופש.

מכלוף מיקי זוהר: אם יש מועדון ספורט מסוים, זו הצעת החוק שלי, סתם מועדון ספורט שקוראים לו כפר קאסם, הם פונים להתאחדות ואומרים יום המנוחה שלי הוא יום שישי, אל תקבעו לי משחקים ביום שישי, תקבעו ביום ראשון, יום שני, גם יום שבת, בתנאי שהקבוצה היריבה גם מעוניינת, זה כל הסיפור.

זוהיר בהלול: כן, אבל מיקי עוד לא סיימתי, אני עדיין במבוא ואתה וגואטה כבר התקדמתם.

זוהיר בהלול: גואטה, אתה צריך להעמיד את עצמך לבדיקה על שימוש בחומרים אסורים, אתה נראה לי כל כך אנרגטי שאני חושד שהשתמשת בחומרים אסורים.

יגאל גואטה: הלהט שלך לעשות שלום בינינו גרמה לי לכך.

זוהיר בהלול: כדי להגיב למיקי זוהר, אני אומר לך יושב ראש הוועדה, הוועדה חשובה מאוד בעיני ובעיני אחרים, אחרי שג'בריל רג'וב התלונן כנגד ישראל לאותה ערכאה בציריך, אני פיניתי והצעתי את עצמי לתווך בין שני הצדדים כדי למצוא פתרון מוסכם.

זוהיר בהלול: לכן אני אומר, לאט לאט השבת - - -

מכלוף מיקי זוהר: זה הצליח לך?

זוהיר בהלול: לא הצליח כי ההחלטה היתה לטובת ישראל.

זוהיר בהלול: אני מציע לכם שלא תאבדו את הראש מכוח השררה.

זוהיר בהלול: ישראל, עם כל הכבוד, היא לא מעצמה במישור הבינלאומי של הספורט העולמי.

מכלוף מיקי זוהר: אני חולק עליך.

זוהיר בהלול: היא לא מעצמה מכיוון שלמשל בעניין חללי מינכן 1972 ישראל, עם כל מאמציה ועוצמתה ותעצומותיה, היא לא הצליחה להכניע את ההחלטה של אותם גופים בינלאומיים--

מכלוף מיקי זוהר: שנת 1972 זה לא 2017.

זוהיר בהלול: --של הוועד האולימפי הבינלאומי לערוך את הטקסים כפי שישראל ראתה ועד היום זה לא מתקיים כפי שבעיני רוחה ישראל רצתה לעשות את הדברים האלה.

זוהיר בהלול: לכן אני אומר, השבת לאט לאט מופקעת מפעילות ספורטיבית, אתם לא מבינים.

זוהיר בהלול: למשל הליגה הלאומית של ההתאחדות לכדורגל מתקיימת בימי שני ובימי שישי.

זוהיר בהלול: המשחקים המרכזיים בליגת העל מתקיימים במוצאי שבת.

מכלוף מיקי זוהר: מצוין.

מכלוף מיקי זוהר: בשביל ארבעה משחקי כדורגל בשבת אתם - - -

זוהיר בהלול: תן לי להשלים.

מכלוף מיקי זוהר: הם מדברים על הילדים, נבנה להם מתקנים.

זוהיר בהלול: מכיוון שטיפין טיפין השבת כבר איננה מחללת את קדושתה כפי שהרושם הזה נוצר בשל העובדה שרוב המשתתפים סביב השולחן הזה הם אנשים מכובדים וחשובים שמייצגים מיעוט חשוב ואני הרי חרדתי על מיעוטי, חרדתי על כל מיעוט במדינת ישראל, אני גם מבין את המצוקה שלכם שבוקעת מתוך לב אמתי וצודק, אבל למה לא להידבר?

זוהיר בהלול: למה לא למצוא פתרונות בכל איגוד ואיגוד?

מכלוף מיקי זוהר: אנחנו מנסים.

מכלוף מיקי זוהר: חבר הכנסת בהלול, אנחנו מנסים לעשות הידברות, לא מצליחים.

זוהיר בהלול: תנו לי להשלים את המונולוג.

זוהיר בהלול: מה יעשו הילדים המצטיינים של האנשים פה, שהם מצטיינים, אם יגיעו לגמר האולימפי והגמר האולימפי ייערך בשבת?

זוהיר בהלול: לא תוכלו לעשות שום דבר.

זוהיר בהלול: כל מה שעשיתם במהלך ארבע שנים של הפקעת השבת ואימונים במהלך ימי חול, בשבת לא תוכלו לשלוח את הילדים לאותה פסגת פסגות שלטשו עיניהם בחלומם ובמשאת נפשם להגיע לעדן של הפודיום, של הגביע, של המדליה האולימפית.

זוהיר בהלול: לא תלכו לשם?

זוהיר בהלול: אז באמת צריך למצוא את התמהיל האמתי בין חילוניות לבין דתיות, בין מיעוטים.

זוהיר בהלול: נניח שהמוסלמים יתעקשו בדיוק כמוכם לא בימי שישי, והנוצרים יתעקשו כמוכם לא ביום ראשון, מתי תעשו את המשחקים?

מכלוף מיקי זוהר: הצעת החוק שלי - - -

<קריאה: כמו שאני מכיר אתכם גם הגמר האולימפי יהיה בשבת.

מכלוף מיקי זוהר: הגמר האולימפי, אם הוא יהיה בשבת אז נתמודד.

מכלוף מיקי זוהר: בינתיים אנחנו לא יודעים מתי הגמר האולימפי.

יגאל גואטה: אני לא מבין, כל ילד גדל על מכבי תל אביב בכדורסל ולא ראיתי אף פעם שהיתה בעיה בזירה הבינלאומית.

יגאל גואטה: 40-50 שנה אנחנו צמודים בימי חמישי למכבי תל אביב, איפה היתה בעיה?

מכלוף מיקי זוהר: זו הצעת חוק שאומרת, שכל מועדון יוכל לקבוע את יום המנוחה שלו.

מכלוף מיקי זוהר: אם המועדון הוא מוסלמי הוא יקבע שביום שישי הוא לא משחק.

מכלוף מיקי זוהר: אם הוא מועדון נוצרי, הוא יקבע שבימי ראשון הוא לא ישחק.

מכלוף מיקי זוהר: ואם הוא מועדון יהודי, הוא יקבע, הוא צריך להחליט, יכול להיות שהוא גם יגיד אין לי בעיה לשחק בשבת.

מכלוף מיקי זוהר: אז אם יהיו שתי קבוצות שרוצות לשחק בשבת, המשחק יהיה בשבת, אבל המועדון יקבע.

זוהיר בהלול: מה שאני מציע קצת פשרות.

זוהיר בהלול: דיברת על רמדאן, אתם פסלתם את ההקלה של שעה או שעתיים.

זוהיר בהלול: אתם בקואליציה לא רציתם ללכת לקראתנו.

זוהיר בהלול: אז באמת, אנחנו מוותרים, אתם תוותרו, תמצאו איזשהו תמהיל גם לתת כבוד לחילונים אבל גם לתת כבוד לדתיים, למצוא את הפתרונות ולא להכפיף את כל המוסדות הבינלאומיים לאותה גחמה של כנסת ישראל.

זוהיר בהלול: כנסת ישראל עם כל הכבוד היא לא בקדקוד העולם.

מכלוף מיקי זוהר: ההתאחדות לכדורסל בבקשה.

מכלוף מיקי זוהר: האיגוד לכדורסל, יושב ראש האיגוד, עמירם הלוי בבקשה.

<עמירם הלוי: לשמחתי איגוד הכדורסל מחוץ למשחק.

מכלוף מיקי זוהר: להיפך, אני רוצה שתראה איך אתם עושים ספורט כזה טוב מבלי לשחק בשבת.

<עמירם הלוי: אני חושב שאנחנו היום הענף כמעט הכי גדול – יש על זה ויכוח – והכי גבוה, למעלה מ-20% מקבוצות באיגוד הכדורסל הן קבוצות דתיות במוצהר.

<עמירם הלוי: פעם שהיינו מרכז אליצור, היום מרכז אליצור כבר לא כל כך רלוונטי, לפחות בכדורסל הם לא קיימים כמרכז אבל האגודות קיימות.

<עמירם הלוי: כל אגודה בעת רישומה לעונה הקרובה, במהלך חודש יוני האגודות רושמות את הקבוצות שלהן, כל קבוצה בוחרת אם היא רוצה לשחק בשבת או לא רוצה, שזה רק לגבי קבוצות של קט סל, כלומר, ילדים עד גיל 12.

<עמירם הלוי: כל יתר המשחקים מתקיימים בכל ימי השבוע.

<עמירם הלוי: קבוצה שמצהירה שהיא לא משחקת בשבת, יום המשחק שלה הוא יום שלישי.

<עמירם הלוי: מעבר לזה, קבוצה שמודיעה בעת הרישום שיש לה ולו שחקן או שחקנית אחת שומרי מסורת, לעיתים קורה שצריך לשחק במוצאי שבת, עקב כל מיני שינויים ואילוצים, קבוצה כזאת המשחק שלה יתקיים רק שעה אחרי צאת השבת, שזה קורה מעט מאוד במקרים במהלך השבוע.

<עמירם הלוי: ברוב השנה אין לנו בעיה.

<עמירם הלוי: הבעיה היא של האיגודים עם הענפים האישיים.

<עמירם הלוי: יש גם בנבחרות ישראל שחקניות - - -

יגאל גואטה: מה הבעיה להפוך את זה למודל?

מכלוף מיקי זוהר: זה המודל.

מכלוף מיקי זוהר: אני הייתי חבר הנהלת איגוד הכדורסל במשך שנים ומכיר את הנפשות הפועלות שם, הייתי גם חלק ממקבלי ההחלטות שם, אני חייב לומר, שזה באמת מודל שהייתי רוצה שיישמו אותו בכל הספורט במדינת ישראל.

מכלוף מיקי זוהר: ורד בוסקילה, סמנכ"לית פיתוח בוועד האולימפי, בבקשה.

<ורד בוסקילה: גם כספורטאית אולימפית וגם כנציגה של הוועד האולימפי, קודם כל אנחנו כן בעד למצוא פתרונות וכן בעד הידברות.

<ורד בוסקילה: הרוח האולימפית מדברת על שוויון, זה משהו שחשוב לזכור ולזה אנחנו נצמדים.

<ורד בוסקילה: אני חושבת שזה ככל הנראה יצטרך להיות פתרון שהוא נקודתי לכל ענף וענף כי אנחנו רואים בענפים מסוימים אילוצים שכנראה לא בטוח יוכלו להתגבר עליהם אבל אני לא חושבת שזאת צריכה להיות הסיבה להתחיל את הדיון בלמה לא.

<ורד בוסקילה: אני חושבת שאנחנו צריכים לחשוב למה כן וזה כן חשוב להעניק את ההזדמנות הזאת.

<ורד בוסקילה: גם אני בתור שייטת צעירה שגדלה במשפחה מסורתית הייתי צריכה לקפוץ מעל כל מיני חומות כאלה ואחרות שקשורות לדת.

<ורד בוסקילה: זו המדינה שאנחנו חיים בה, זה העם שלנו ואני חושבת שאנחנו צריכים לעשות את המאמץ, זה מאמץ ראוי.

מכלוף מיקי זוהר: אני יכול לשאול אותך שאלה כספורטאית?

<ורד בוסקילה: לגמרי.

מכלוף מיקי זוהר: אם היו אומרים לך שיש ספורטאי דתי או ספורטאית דתייה, שיכול להיות שהיא טובה ממך או לפחות ברמה שלך, היית רוצה לדעת שאת אלופה בלי שהיא חלק מהתחרות?

<ורד בוסקילה: חד משמעית, אגב, יש לנו ספורטאית אולימפית שנקראת בת אל גטרר, שהיא דתייה והתוצאות הטובות ביותר שלה היו תמיד בימי שבת, זה היה מעין צירוף מקרים שכזה.

יהודה גליק: הכול מלמעלה.

<ורד בוסקילה: ככל הנראה.

<ורד בוסקילה: כל אחד ייתן את התשובה שלו לעניין הזה, אבל היא מבחינתנו המודל כספורטאית אולימפית לכך שזה כן אפשרי.

<ורד בוסקילה: אני יכולה להגיד מניסיון אישי, שבשיט זה על הסף הבלתי אפשרי, אבל אני בטוחה שיש הרבה מאוד באמצע שאפשר כן לעשות ומאוד מאוד חשוב לנו גם להיות חלק מהדיון וגם חלק מהפתרון במידה וזה יתקדם לשלב הפרקטי.

מכלוף מיקי זוהר: תודה.

מכלוף מיקי זוהר: דודו מלכה, משרד התרבות והספורט.

<דוד מלכא: אני מעדיף, שעורכת דין עפרה שרון שעסקה בנושא, גם לאחרונה - - -

מכלוף מיקי זוהר: היא הדוברת הבאה.

<דוד מלכא: אנחנו נדבר בקול אחד.

מכלוף מיקי זוהר: בשמחה.

מכלוף מיקי זוהר: בבקשה, עורכת הדין עפרה שרון.

<עופרה שרון: קצת עובדות לגבי הסיפור שהתחלנו אותו דווקא בענף הכדורגל.

<עופרה שרון: השרה מירי רגב, מיד כשהיא נכנסה לתפקידה בשנת 2015, הוקמה ועדה מטעמה בנושא צמצום המשחקים בשבת, לבחון את האפשרות לצמצם את המשחקים בשבת.

<עופרה שרון: כל הסוגיה הזאת עלתה בעקבות הדיון של הליגה הלאומית של המשחקים בשבת ושמירת הסטטוס קוו.

<עופרה שרון: קמה ועדה רחבה מאוד שכללה גם את איגוד השחקנים, גם את נציגי המנהלות, גם נציגי הוועד האולימפי וכל הגורמים הרלוונטיים, כולם היו ביחד בשיח הזה, שהגיעו להבנות כדלהלן: ראשית, ספורטאי דתי או ספורטאי שומר מצוות – אגב, מבחינתנו לא חייב להיות דתי, מספיק שהוא גם שומר מסורת, כל עוד נושא שמירת השבת חשובה – הוא צריך לקבל מענה אם בנושא של הסדרי לינה.

<עופרה שרון: גם זה נעשה לשחקן כדי שלא יצטרך לחלל את השבת, זה לא משהו שהוא צריך לממן בעצמו.

יגאל גואטה: אבל המציאות היא לא כזאת.

מכלוף מיקי זוהר: במציאות זה לא מתממש.

<עופרה שרון: שחקן שמטעמי דת מבקש שלא להשתתף במשחק שמתקיים בשבת, יש לו את האפשרות לבקש שלא לשחק והדבר לא נחשב לו, לא עבירת משמעת ולא פוגע בשכר שמובטח לו.

<עופרה שרון: כלומר, אין לו בעיה לבקש שלא לשחק בשבת.

יגאל גואטה: כן, אבל המאמן אחרי זה שם אותו על הספסל והוא לא בהרכב.

יגאל גואטה: את יודעת בדיוק איך זה עובד.

יגאל גואטה: בואו לא נהיה בת יענה.

<עופרה שרון: אז ככה, חתומים על זה כל הגורמים הרלוונטיים, גם המינהלת.

<עופרה שרון: איגוד השחקנים שהיה גורם דומיננטי בשיח הזה חתם וגם בירך בכתב במסגרת הדוח.

<עופרה שרון: שנה לאחר שיצא דוח הביניים הזה אנחנו יצאנו מחוץ למשרד באופן יזום לבדוק מה הסטאטוס היום.

<עופרה שרון: קיבלנו הבהרות שכולם מרוצים, הסטטוס קוו מתקיים וכרגע ניתנים פתרונות.

<עופרה שרון: אני לא יודעת מה אתה פגשת, אם יש בעיה פרטנית אז אולי - - -

יגאל גואטה: אני אומר לך, עשרות.

<עופרה שרון: מעבר לנושא הזה, כי זה עוסק רק בענף הכדורגל, אולי נמשיך הלאה.

<עופרה שרון: לאורך שנים - - -

<זליגר איתן: זה כולל את שחקני הנוער בכדורגל או רק את השחקנים הבוגרים.

מכלוף מיקי זוהר: לא, איתן, היא מדברת על ליגת הכדורגל.

<זליגר איתן: כן, אבל אי אפשר להתפתח בכדורגל.

יגאל גואטה: אבל זה לא בליגת העל.

<זליגר איתן: אתה לא יכול להיות שחקן מקצועני אם - - -

<עופרה שרון: שנייה, אני אתן לך מענה גם לנושא הפרטני אם רק תמתין.

<עופרה שרון: אמרתי, זה היה נקודתי כי - - -

מכלוף מיקי זוהר: תנו לה להשלים.

<עופרה שרון: מעבר לנושא הזה, לאורך השנים היו לא מעט הצעות חוק בנושא של הסדרת המשחקים, לא מעט פעמים עלו הצעות כאלה.

<עופרה שרון: העמדה של משרד הספורט לאורך שנים היתה, שצריך לתת מענה לכל הספורטאים.

<עופרה שרון: אנחנו חושבים שלכל אחד יש עניין של שוויון הזדמנויות, אנחנו רוצים לראות את כולם בספורט.

<עופרה שרון: לא בכדי משרד התרבות והספורט פועל לשלב גם חרדים, גם נשים, גם ספורטאים דתיים שמבחינתנו זה טריוויאלי.

<עופרה שרון: השאלה איך עושים את זה.

מכלוף מיקי זוהר: אני אגיד לך משהו מאוד פשוט, מבחינתי, אם אני הייתי צריך לתת עצה לשרה, להוציא נוהל במשרד, חוזר לכל אגודות הספורט שאומר, שכל מועדון שמבקש לא להשתתף בשבת, אותו קונספט שיש היום באיגוד הכדורסל ייושם בכל ההתאחדויות ובזה נגמר הסיפור.

מכלוף מיקי זוהר: אם הילדים של עודד הם חלק מאיגוד מסוים - - -

<עופרה שרון: כשעשינו את הבחינה הזאת עברנו על מרבית האיגודים.

<עופרה שרון: צריך להבין שההסדרה היא לא הסדרה כוללת רחבה, לכל ענף יש את הייחודיות וצריך למצוא את הפתרונות המתאימים שלו, התחלנו את זה אחד אחד, עברנו כ-34 ענפים שנתנו להם פתרונות.

<עופרה שרון: כמובן שלפעמים יש זליגה של איגוד, שגם כשהגענו אתו להבנות פתאום רואים, שאם אף אחד לא מעיר לנו מהציבור אנחנו לא יודעים שזה פתאום לא מתקיים.

<עופרה שרון: חשוב שאתם תדברו עם המשרד.

מכלוף מיקי זוהר: למה שלא תהיה אחידות?

<עופרה שרון: במסגרת בג"ץ שהוגש עכשיו, הנושא הזה עלה בסייף וגם בשחייה, ביקשנו לבחון את הסוגיה הזאת לעומק לראות איך אנחנו נכיל את זה.

<עופרה שרון: אנחנו לא חושבים שזה יהיה בחקיקה.

מכלוף מיקי זוהר: מירי למדה מביבי, היא מקימה ועדות.

מכלוף מיקי זוהר: כל פעם שיש פה משהו מקימים ועדה במדינה.

מכלוף מיקי זוהר: נוהל.

מכלוף מיקי זוהר: הנחיה.

<עופרה שרון: אנחנו צריכים לדעת את כל העמדה איך אנחנו צריכים לפעול בנושא ולכן אנחנו רואים בזה חשיבות מרבית, השרה במיוחד רואה חשיבות מרבית, אנחנו נציג את זה לבג"ץ, לוחות הזמנים היו משהו כמו אוקטובר, עד אז נתכנס למשהו מסודר.

מכלוף מיקי זוהר: תודה.

מכלוף מיקי זוהר: נילי בלאק, אלופת העולם שלוש פעמים באגרוף תאילנדי.

<נילי בלאק: אתחיל בכך שהגעתי למעמד כזה ולתוצאות כאלה על סמך זה שאנחנו לא מקיימים תחרויות בשבת.

<נילי בלאק: יש עוד איגוד למשל קיקבוקס שכן מקיים וכל הדתיים שמגיעים מנסים לדחוף את כל המשחקים בחמישי ושישי כך שיוכלו לחזור הביתה, אבל אנחנו האיגוד לאגרוף תאילנדי לא מקיימים תחרויות בשבת, יו"ר האיגוד הוא גם דתי אבל זו נקודה אחרת.

<נילי בלאק: מעבר לכך, התחריתי גם בענף הפוטבול וחשוב לי להגיד, שבחו"ל כיבדו את זה שאנחנו לא משחקות בשבת וצמצמו לנו את המשחקים ליום שישי וראשון.

<נילי בלאק: אם בחו"ל כיבדו את זה אז על אחת כמה וכמה בישראל.

מכלוף מיקי זוהר: הגברת הנכבדה נילי היא ההוכחה לכך, שבגלל שלא כפו עליה להשתתף בתחרויות בשבת הגיעה לאליפות עולם.

מכלוף מיקי זוהר: יש מקומות שכן כופים לשחק בשבת ואנשים לא מתחרים.

מכלוף מיקי זוהר: אנחנו מאוד מודים לך.

<נילי בלאק: רוב הילדים כבר לא פה, אבל תחשבו על הילדים האלה שכן רוצים להגיע למשחקים.

<נילי בלאק: בזכות זה שנפתח את זה לעולם הדתי, יהיו לנו הרבה יותר ספורטאים ויהיו לנו יותר אפשרויות וסיכויים ליותר מדליות.

<נילי בלאק: זה רק לטובתנו.

מכלוף מיקי זוהר: אני מאוד מקווה שהמסקנות של הוועדה יובילו את השרה לעשות פעולה ואני בטוח שהיא גם תעשה אותה.

מכלוף מיקי זוהר: התאחדות לכדורגל, שלומי ברזל.

<שלומי ברזל: להתאחדות לכדורגל אין עמדה בעד חילול שבת.

<שלומי ברזל: יש כאן איזשהו רצף היסטורי אבל בהרבה מובנים חלק מהדיון כאן הוא לרתום את העגלה לפני הסוסים וזה לא נכון.

<שלומי ברזל: אם אתם רוצים לתקן, אם אתם רוצים לשפר – אגב, אני מצטרף מאוד למה שורד אמרה – כל ענף הוא ענף ייחודי, לכל ענף יש לו את הכשלים שלו ואת האתגרים שהוא נמצא בפניהם.

<שלומי ברזל: אני רק רוצה לסבר את האוזן לגבי הכדורגל.

<שלומי ברזל: אני עוזב רגע את הליגות המקצועניות, אני עוזב את הבוגרים בליגה לאומית וליגת על.

<שלומי ברזל: אני אדבר על ילדים ובני נוער.

<שלומי ברזל: באיחוד לכדורגל יש לנו 170 קבוצות שהן קבוצות צו פיוס, זאת אומרת, קבוצות שעל פי התקנון שלנו הצהירו שהן מעוניינות לשמור שבת והן לא משובצות למשחקים בשבת.

<שלומי ברזל: התקנון שלנו מאפשר לכל קבוצה – הוא לא יכול לרדת לרמה של פרט – כל קבוצה שלא רוצה לשחק בשבת - - -

מכלוף מיקי זוהר: ממתי זה קיים?

<שלומי ברזל: שנים.

יגאל גואטה: זה קיים, הבן שלי משחק בקבוצה של צו פיוס.

מכלוף מיקי זוהר: אז למה כשהגשתי את הצעת החוק שלי התנגדתם?

מכלוף מיקי זוהר: זה אותו הדבר.

<שלומי ברזל: אני אחזור למתקנים שלך.

<שלומי ברזל: כי כשאתה מסתכל - - -

<עופרה שרון: דיברנו על זה, שזה יהיה משהו הדרגתי, שעד שהוא יחול יהיה שלב ביניים.

<זליגר איתן: עד שהוא יחול הילדות שלנו כבר לא יהיו פה.

<זליגר איתן: עד שהוא יחול, עד שהוא יחול, אתם מדירים פה אוכלוסייה שלמה.

<זליגר איתן: עד שהוא יחול נדבר על כולם.

<שלומי ברזל: אני מספר לך על 170 קבוצות צו פיוס ואתה אומר לי מדירים אוכלוסייה?

<זליגר איתן: אז אני יכול לספר לך על ילדים שגרים בערים מסוימות בכדורגל והכדורגל שאתה כל כך מציג, מה לעשות, הקבוצה שלהן ליד הבית היא לא קבוצת צו פיוס, הם לא יכולים לשכנע את כל הקבוצה לעבור לצו פיוס.

<שלומי ברזל: אנחנו לא עובדים ברמה של פרט.

יגאל גואטה: זה לא פרט.

יגאל גואטה: אתה לא מצפה מילד שגר בפתח תקווה שילך לשחק כדורגל באשקלון אם אין צו פיוס.

<שלומי ברזל: אם באה קבוצה ואומרת אני שומרת שבת, הדבר הזה מכובד.

יגאל גואטה: אבל אין בעיר שלו קבוצה של צו פיוס, מה לעשות.

<שלומי ברזל: אני רוצה להתקדם לעניין של החסמים.

<שלומי ברזל: חבר הכנסת זוהר, אתה התרסת לגבי המתקנים.

<שלומי ברזל: מה לעשות שמתוך 220 מתקנים שבהם משחקים כדורגל בליגות חובבניות ובליגות ילדים ונוער כ-45 בלבד, ניתן לקיים בהם משחקים למשל בשעות הלילה כי אין תאורה.

<שלומי ברזל: הורים שמסיעים את הילדים שלהם – רוב הקבוצות מהפריפריה לא יכולות לממן הסעות.

מכלוף מיקי זוהר: שההתאחדות לכדורגל תיתן התחייבות, שמרגע שתיפתר סוגיית המתקנים יופסקו המשחקים.

<שלומי ברזל: ההתאחדות לכדורגל באה פעם ולא פעמיים ואמרה - - -

מכלוף מיקי זוהר: שתיתן התחייבות כזאת, אני מבטיח לך שחבר הכנסת גואטה ואני נדע לגייס את הכסף.

יגאל גואטה: בכמה כסף מדובר?

מכלוף מיקי זוהר: כמה עשרות מיליונים.

מכלוף מיקי זוהר: אבל אין יותר ספורט בשבת, מתאים לך?

יגאל גואטה: אני מביא את זה מאריה דרעי.

מכלוף מיקי זוהר: אמרתי לך, רק שייתנו התחייבות.

<שלומי ברזל: הכדור עובר אליכם, אני מבקש מכם דבר אחד מרכזי.

<שלומי ברזל: קודם כל תכירו בבעיות הייחודיות, בחסמים שיש בכל ענף, אם תצליחו למצוא להם פתרונות אפשר יהיה להתקדם.

מכלוף מיקי זוהר: תודה.

מכלוף מיקי זוהר: אנחנו קודם כל רוצים להעלות סוגיות לדיון, לעורר בעיות ולקוות שגם להביא להן פתרון.

מכלוף מיקי זוהר: אימא שלי זיכרונה לברכה היתה אומרת, אם יש לך בעיה תדבר עליה, אם אתה לא מדבר עליה אל תצפה שהיא תיפתר מעצמה.

יגאל גואטה: אבל היא לא התכוונה רק לדבר כמו שעושים בכנסת.

מכלוף מיקי זוהר: גם לעשות.

יגאל גואטה: 50 שנה מדברים, מדברים, מדברים על העוני, מדברים, מדברים ונהיים יותר ויותר עניים.

מכלוף מיקי זוהר: התאחדות הקליעה.

<עופרה שרון: רגע, אני רק רוצה להגיד, שבמסגרת הוועדה, הוחלט להקצות לרובד רק של שדרוג מתקנים 100 מיליון שקלים שכבר יועברו היום לרשויות שמתקנות - - -

מכלוף מיקי זוהר: בוא נראה שבכל המקומות שיש תאורה לא משחקים.

מכלוף מיקי זוהר: בוא נתחיל מזה.

מכלוף מיקי זוהר: המשרד מתנה את זה?

מכלוף מיקי זוהר: תאורה בתמורה לא משחקים בשבת?

<עופרה שרון: אנחנו נבחן את כל הכלים שיש לנו - --

יגאל גואטה: אבל הוא אומר שאתם רואים את זה עין בעין.

מכלוף מיקי זוהר: התאחדות הקליעה פה?

<טל כהן: קודם כל זה ספורט יחידני ולא קבוצתי.

<טל כהן: הפתרון כמו שנאמר על ידי עופרה חייב להיות בהתאם לכל ענף וענף ואי אפשר לתת נוסחת קסמים שתתאים לכל ענפי הספורט.

מכלוף מיקי זוהר: הבנתי שאתם אוהבים לעשות תחרויות בשבת.

<טל כהן: אנחנו לא אוהבים.

מכלוף מיקי זוהר: מה היה רע לעשות תחרות בשישי למשל?

<טל כהן: בוא אני אחכים אותך מעט.

<טל כהן: ליגה א' היא ליגה שמתקיימת כל השבוע.

<טל כהן: ליגה ארצית היא ליגה שמתקיימת מבחירה, בשישי או בשבת, חוץ מהמחזור האחרון.

מכלוף מיקי זוהר: נניח המחזור האחרון הייתם עושים בחול המועד פסח, או בחול המועד סוכות.

<טל כהן: לקחנו החלטה והחל מהעונה הבאה היא לא תהיה ביום שבת.

<זליגר איתן: זה מה שאמרתי לבית הדין לספורט לפני שנה בדיוק, היה לנו דיון בבית הדין לספורט, אמרתם שהשנה אתם כבר לא יכולים לשנות אבל אתם מבטיחים שהשנה, 2017, יהיה בסדר.

<זליגר איתן: את זה הבטחתם לשופטים בבית הדין לספורט, לא פה.

<טל כהן: אני לא אכנס כרגע לדיון המשפטי אבל כשאתם נזכרים כל פעם יומיים לפני אליפות ישראל לפנות לבג"ץ, זה קצת להיזכר - - -

יגאל גואטה: אל תגרום להם שיגיעו לבג"ץ.

מכלוף מיקי זוהר: יכולתם למנוע את זה מראש.

<גד סגל: את המכתב לגבי התחרויות השנה אני כתבתי בתחילת השנה, שאני מבקש להעביר תחרויות משבת ליום חול וזה לא עזר.

<טל כהן: אני רוצה לפנות לגד סגל, כמה קלעים פעילים מצהירים על עצמם כדתיים?

מכלוף מיקי זוהר: אחד זה מספיק.

יגאל גואטה: סליחה, אבל יש כאלה שלא נכנסים לזה בכלל בגלל שזה בשבת.

מכלוף מיקי זוהר: אתה יודע למה אחד זה מספיק?

מכלוף מיקי זוהר: כי אם אני דתי ואני לומד בכולל ומחר ראיתי את הקליעה וזה מעניין אותי, אני לא אבוא מראש להתאמן בכלל.

מכלוף מיקי זוהר: אם אני אבוא להתאמן, אני יודע שיש תחרות בשבת אז למה אני אבוא?

<טל כהן: יש לנו קלע בן 15 וחצי מאוד מוכשר, שהוא משתתף בליגה ארצית.

<טל כהן: הוא מגיע להישגים מאוד מאוד טובים בגילו.

<טל כהן: נכון, הוא קלע, בא ממשפחה שומרת מסורת, דתייה.

<טל כהן: לא רלוונטי שבגיל 18 הוא אמר שהוא ייקח את ההחלטה ויחליט מה הוא עושה – אני מכבד אותו ואת הוריו – והוא מכבד את הוריו.

<טל כהן: כואב לי הלב שהוא עכשיו לקח החלטה לפרוש מכל מיני מניעים, לימודיים וכו'.

<טל כהן: בוא נגיד, זה אולי לא החזיק אותו מספיק.

<טל כהן: מה שכאב לו זה המחזור האחרון בליגה.

<טל כהן: העניין הזה ייפתר ולא ייקרה יותר, אבל עדיין אי אפשר כי כשאני מדבר אתו עם אותו עמיחי זיו, דיברנו ארוכות בלי קשר לוועדה הזאת, הוא מודע לזה שהוא לא רוצה להיות אלוף ישראל, הוא לא מחפש להיות אלוף ישראל, הוא מחפש להיות כמו סרגיי ריכטר, זה מה שהוא רוצה להיות, זו השאיפה שלו.

<טל כהן: אם תבדקו, התחרויות מתקיימות בימי שישי, שבת, ראשון, אין מה לעשות, זה תמיד בסופי שבוע, כל גביעי עולם, אליפויות אירופה.

מכלוף מיקי זוהר: אני רוצה לשאול שאלה, פעם פנית - - -

יגאל גואטה: הנה, גם היא אומרת, שהתחשבו בהן וכן עשו את זה ביום חול.

יגאל גואטה: מה אתה מדבר על מה יהיה, תן לו עכשיו את הצ'אנס.

<טל כהן: אני אומר לך, הוא קלע בן 15 וחצי.

יגאל גואטה: אבל אתה לא נותן לו צ'אנס, תן לו אחר כך שיחליט מה שהוא רוצה.

יגאל גואטה: הכול פתיר בכסף.

מכלוף מיקי זוהר: הטענה לא מתקבלת, למה?

מכלוף מיקי זוהר: קודם כל תאפשר את החופש לאזרח, זה אחד, זה פעם ראשונה.

מכלוף מיקי זוהר: פעם שנייה, אני לא חושב שאי פעם עשיתם פנייה להתאחדות העולמית כשהיה לכם איזשהו קלע דתי שאמרתם, יש בעיה, ביום שבת הוא יכול להתחיל בערב, הוא לא יכול בבוקר.

מכלוף מיקי זוהר: או לא לקיים משחק בשבת.

<טל כהן: ההיכרות שלך עם ענף הספורט, אתם חושבים הכול כדורגל.

מכלוף מיקי זוהר: אז לא לעשות בשבת, לעשות יום אחר.

<טל כהן: יורים כתף אל כתף, אין מה לעשות, ואם הוא עולה לפיינל אז בכלל אין מה לעשות.

יגאל גואטה: תן לו קודם כל את האפשרות להיות שווה בין שווים.

<טל כהן: יש לו את האפשרות להיות שווה בין שווים.

מכלוף מיקי זוהר: אתה אומר לי בעצם זה שהוא לא יוכל להשתתף בתחרויות הבינלאומיות אז עדיף שלא יבוא לתחרויות הבינלאומיות.

מכלוף מיקי זוהר: ואם זה סתם ילד שלא רוצה להיות אלוף, הוא רוצה רק לקחת את הרובה ולקלוע עם החברים שלו?

<טל כהן: אין כזה דבר, ההבנה שלכם את התחום - - -

מכלוף מיקי זוהר: אתה לא יכול לקבוע מחשבה של אחר.

מכלוף מיקי זוהר: יש אנשים והורים שהיו רוצים לשלוח את הילד שלהם לקורס קליעה כדי לחדד לו איזה שהם איכויות אחרות.

מכלוף מיקי זוהר: אתה יכול לדעת מה הסיבה?

<טל כהן: אותו אדם, אם אתה היית יודע כמה הקליעה עוזרת לו בתחומים אישיים, זה נס, זה נפלא.

מכלוף מיקי זוהר: אז אני רוצה לשלוח ילד חרדי לקליעה, מה הבעיה, אני לא יכול לשלוח אותו בגלל שהתחרות מתקיימת בשבת.

<טל כהן: ממש לא, אין קשר.

<טל כהן: אם הוא מגיע לרמה של חבר בנבחרת ישראל, שם יהיה לו המעצור, אבל עד שם הוא הגיע.

<טל כהן: כדי לקיים את כל התחרויות בשבת אנחנו צריכים – אנחנו תחת הפיקוח של המשרד לביטחון פנים – על פי חוק אנחנו צריכים מפקחי מטווחים, מנהלי מטווחים, שופטים, כל האנשים האלה הם אנשים שבהתנדבות, כולל אני.

<טל כהן: אני קלע פעיל, זכיתי השנה מקום שלישי באליפות ישראל.

<טל כהן: הכול בהתנדבות, אבל חוץ מזה אני עובד למחייתי.

מכלוף מיקי זוהר: בימי שישי בדרך כלל אנשים בחופשה.

<טל כהן: יום שישי זה יום הסידורים והקניות.

מכלוף מיקי זוהר: אתה יודע כמה פעמים אני ויתרתי על סידורי הקניות בשביל - - -

יגאל גואטה: אני לא מבין מה הדיון פה.

מכלוף מיקי זוהר: תראו, הנושא הכספי לא עומד כרגע על הפרק מבחינתנו ואם יש סוגיה כספית שעומדת על הפרק אפשר לנסות לפתור אותה.

יגאל גואטה: למה נראה שאין לך עניין שזה לא יהיה בשבת?

יגאל גואטה: אתה כל הזמן מחפש למה לא.

יגאל גואטה: תן לנו סיבה אחת למה כן.

<טל כהן: יש לי שלושה ילדים, אני מאוד אשמח ליהנות אתם ביום שבת.

<טל כהן: ההנאה שלך ושלי היא כנראה שונה.

יגאל גואטה: זה לא נראה שאתה מוכן לעשות אפילו חצי צעד קדימה.

<טל כהן: שחקני הכדורגל המקצועניים מוכנים לא לשחק בשבת כי את המשכורת הם מקבלים ממילא ואם המשחק יהיה ביום חמישי אז הם חסכו להם את יום השבת, יש להם יום חופש.

מכלוף מיקי זוהר: מה שאני רוצה לומר, שהנושא הכלכלי לא צריך להיות בשמיים, אפשר לתת לו פתרון.

מכלוף מיקי זוהר: אני סבור, שהתאחדות הקליעה אוהבים לעשות תחרויות בשבת.

מכלוף מיקי זוהר: יש איזה משהו כמו 70%-80% מהמתחרים שזה יוצא להם נוח, כולל ראשי ההתאחדות.

מכלוף מיקי זוהר: אני מבין את זה, אבל לי למשל, אני אגיד ככה, לחרדי שהוא מיעוט לא תמיד כל גחמותיו מתגשמות.

מכלוף מיקי זוהר: יש הרבה חרדים שלא רוצים שיהיו בתי קולנוע בשבת בתל אביב, אבל זה קורה על אפם וחמתם, למה?

מכלוף מיקי זוהר: כי יש רוב גדול שרוצה את זה והם כמיעוט מתמודדים עם זה.

מכלוף מיקי זוהר: גם אתם, הרוב, לפעמים צריך גם להקריב למען המיעוט.

מכלוף מיקי זוהר: אז יכול להיות שרוב האנשים בהתאחדות הקליעה נוח להם שיהיו תחרויות בשבת, אבל אם יש מיעוט צריך להתחשב גם פה ולפעמים המיעוט כופה על הרוב, זה גם קורה.

מכלוף מיקי זוהר: אתה יודע כמה חרדים, עם המיעוט שלהם, מה הם עושים לנו בקואליציה?

מכלוף מיקי זוהר: אנחנו לא יכולים לזוז בלעדיהם, מה לעשות.

מכלוף מיקי זוהר: זאת הדמוקרטיה.

מכלוף מיקי זוהר: זו דמוקרטיה ובדמוקרטיה זכות המיעוט יש לה ערך עליון כי בלי זכות מיעוט בדמוקרטיה אין משמעות לדמוקרטיה.

מכלוף מיקי זוהר: ולכן זכות המיעוט היא חשובה.

מכלוף מיקי זוהר: תתחשבו במיעוט שלכם, לא היינו צריכים לעשות את השיח הזה כי הרבה בעיות מגיעות מהתאחדות הקליעה.

מכלוף מיקי זוהר: הגיע הזמן לכבד את זכויות המיעוט.

מכלוף מיקי זוהר: אנחנו מחויבים לזה.

יגאל גואטה: דרך אגב, אני חושב שהציבור המסורתי במדינת ישראל הוא קצת יותר מ-30%.

מכלוף מיקי זוהר: נכון.

מכלוף מיקי זוהר: שלטון הרוב יש לו משמעות, חד משמעית, זה גם חלק מהדמוקרטיה.

מכלוף מיקי זוהר: אבל לזכות המיעוט יש ערך לא פחות חשוב.

מכלוף מיקי זוהר: בגלל זה הם הלכו לבג"ץ כי תפקידו של בג"ץ להגן על המיעוט כשהרגולטור לא עושה את זה.

מכלוף מיקי זוהר: וכשאנחנו לא עושים פעולות כאלה ואחרות, מגיעים לבג"ץ ובג"ץ פוסל החלטות של הכנסת כי אנחנו לא הגנו על זכויות מיעוט.

מכלוף מיקי זוהר: מה לעשות, זה חלק מהדמוקרטיה, תתחילו להשתלב בזה, זה מה שאני אומר.

<טל כהן: משום מה סומנו אצלך.

מכלוף מיקי זוהר: אתם פשוט עושים בכל פעם את אותו הדבר, אתם חוזרים על אותו שטנץ.

<טל כהן: הייתי אומר שלפחות הגענו לפה, יש איגודים שלא הגיעו היום.

מכלוף מיקי זוהר: הם גם מגיעים וגם ממשיכים לעשות תחרויות בשבת, הכול בסדר, אבל הגיע הזמן לשנות את זה.

מכלוף מיקי זוהר: המכון לאסטרטגיה ציונית, אם אפשר בקצרה.

<עדי ארבל: אנחנו עשינו מחקר בנושא של השבת והספורט, התמקדנו בנושא של הכדורגל אבל זה לא רק.

<עדי ארבל: יש הבחנה בין הספורט המקצועני לספורט החובבני.

<עדי ארבל: אני רק אגיד, מדברים פה על שחקנים, בדרך כלל מדברים גם על קהל, אבל צריך להבין שהעניין הוא הרבה יותר רחב.

<עדי ארבל: אני אתן דוגמה מאוד ספציפית.

<עדי ארבל: בקיץ לפני שלוש שנים בא אדם אמריקאי, ראסל גלבוט שמו, רצה לקנות את קבוצת הכדורגל של הפועל תל אביב ובתנאי שהיא לא תשחק בשבת.

<עדי ארבל: בניגוד למה שזוהיר בהלול אמר, ההתאחדות אישרה לו שהפועל תל אביב לא תשחק בשבת ובתנאי שזכיין השידור יאשר את הדבר וזכיין השידור לא הסכים.

<עדי ארבל: לכן אותו אדם לא קנה את הפועל תל אביב ומכאן אנחנו מבינים שהבעיה היא אפילו ברמת השחקן הבודד.

יגאל גואטה: ולכן זכיין השידור עשה הרבה כסף מהפועל תל אביב השנה.

<עדי ארבל: בשנה הבאה הפועל תל אביב תשחק ביום שישי.

מכלוף מיקי זוהר: היא תשחק ביום שישי ואז המשקיע יכול לחזור.

<עדי ארבל: בכל מקרה, המשחקים בשבת, אנחנו יודעים, לא צריך לעבור על כל ההיסטוריה.

<עדי ארבל: ברור גם הנושא של משחקים בערב, הם מושכים יותר קהל, פחות חם, לאנשים יותר קל לבוא, אבל צריך גם להבין את הנתונים.

<עדי ארבל: מה שבדקנו במשך עונה שלמה, מתוך 240 משחקים, בסך הכול 57 משחקים נערכו בזמן השבת עצמה, השבת ההלכתית.

יגאל גואטה: על מה אתה מדבר, איזה משחקים?

<עדי ארבל: כדורגל בליגת העל.

<עדי ארבל: פחות מרבע נערכו בזמן השבת.

<עדי ארבל: ברוב המחזורים נערכו חמישה משחקים בשבת מתוך שבעה, שניים נערכו בראשון ובשני, ובחלק מהמחזורים, ברבע מהמחזורים נערכו שלושה, בימים ראשון ושני.

<עדי ארבל: מה שמוכיח שאפשר לעשות יותר משחקים שהם לאו דווקא בשבת.

<עדי ארבל: כולל אגב בחמישי בערב, תלוי כמובן בענייני נבחרת, וויפא וכו'.

<עדי ארבל: הפתרון של שחקן ספציפי, צריך להבין, אנשים מדברים על פתרון ספציפי.

<עדי ארבל: פתרון של שחקן ספציפי לכאן או לכאן הוא פתרון בעייתי כי אנחנו מדברים על קבוצות שעולות ליגה, יורדות ליגה, שחקנים שרוצים לעבור בין מועדונים.

<עדי ארבל: הפתרון הספציפי הוא לא פתרון שעובד במקרה המקצועני.

<עופרה שרון: הבעיה של כדורגל דווקא בתחום של דיני עבודה בנושא של היתר בשבת לא אותו מוקד של בעיה, זה שני דיונים שונים.

<עדי ארבל: לכן יש אפשרויות להגיע להסדרים של פחות משחקים - - -

<עופרה שרון: הסדרים שונים לגמרי.

<עופרה שרון: בגלל זה התחלתי ואמרתי, יש את הכדורגל - בוא נשים אותו בצד כי העולם שאתה מדבר עליו הוא עולם של דיני עבודה והיתר שנמצא בבג"ץ היום בדיון בפני החלטת של ועדת שרים – ויש את הנושא של משחקים בשבת של כל הספורטאים, שהם לא בהכרח הגיעו להיות מקצוענים.

<עופרה שרון: אגב, בניגוד לכדורגל הם בדרך כלל גם לא מקבלים שכר, הם חיים ממלגות, במקרה הטוב ההורים שלהם עוזרים להם וכל מיני גופים אחרים, אבל זה דיון אחר.

<עופרה שרון: שם אם הם רוצים להעפיל למקום כלשהו, הם מדברים על כל הדרך שהם צריכים לעשות, איך הם יעשו את זה.

<עופרה שרון: שלך הוא דיון יותר צר.

<עדי ארבל: הוא יותר צר בהיבט של הכדורגל המקצועני בניגוד לענפים המקצועניים האחרים.

<עדי ארבל: נאמר שרוצים לפתור ענף ענף, אז הנה, אפשר להראות שבתחום הכדורגל, שזה התחום הפופולארי בישראל מבחינת כמות הקהל שמגיעה - - -

<עופרה שרון: דווקא ענף הכדורגל הוא הראשון שקיבל את הזרקור וקיבל מענה.

<עדי ארבל: עדיין רבע מהמשחקים משחקים בשבת.

<עופרה שרון: אני חושבת שרוב האנשים שיושבים פה לא באים מעולם הכדורגל בכלל.

<עדי ארבל: בסדר, עכשיו נעבור לסיפור של הספורט העממי.

<עדי ארבל: בספורט העממי, הרבה מהתחרויות מתקיימות ביום שבת בבוקר ובצהריים בגלל שבישראל יש שישה ימי לימודים בשבוע.

<עדי ארבל: זאת אומרת, מערכת החינוך עובדת שישה ימים, בניגוד למקומות אחרים בעולם ששם מערכת החינוך עובדת חמישה ימים בשבוע.

<עדי ארבל: הפתרון פה, להתאים את התחרויות למערכת החינוך ולהתאים את מערכת החינוך לתחרויות.

מכלוף מיקי זוהר: תודה.

יגאל גואטה: דרך אגב, חייבים לשבח את הנוכחות של חברי הכנסת שנשארו פה עד סוף הדיון.

<תני פרנק: רציתי רק להגיד משהו כללי מאוד, אני לא רוצה להיכנס לכל הכירורגיה של הדברים שנאמרו, אני לא נכנס לנושאים האלה.

<תני פרנק: אני רק אגיד, לפני כשלוש שנים היתה יוזמת חקיקה כזאת בכנסת, גם לפני כן היתה יוזמה כזאת.

<תני פרנק: לפני שלוש שנים אני מקבל מכתב נזעם מאוד מאלכס גלעדי נגד יוזמת חקיקה בכנסת התשע-עשרה, שאמר, אני חבר ועד אולימפי, אתם לא מבינים את ההשלכות - - -

מכלוף מיקי זוהר: זה הסיפור של הוועדה בעניין של הצעת החוק שלי.

<תני פרנק: הצעת החוק שחבר הכנסת שטרן הגיש בכנסת הקודמת.

מכלוף מיקי זוהר: אה, חשבתי הצעת החוק שלי.

מכלוף מיקי זוהר: גם אצלי הוא כתב.

<תני פרנק: אני יודע שהוא כתב גם אצל חבר הכנסת אורי אריאל.

<תני פרנק: מה שאני אומר, בוודאי שיש כאן

<תני פרנק: בעיות כבדות משקל שאפשר וצריך להתמודד אתן, אגב, גם אינטרסים מסחריים.

<תני פרנק: תמונת מראה של הדיון למשל תחבורה ציבורית בשבת.

<תני פרנק: מה שקורה, כשמגיעים לדיונים האלה יש הרבה חסמים, יש הרבה בעיות ויש גם הרבה פתרונות יצירתיים, יש ועדות וכו'.

<תני פרנק: אבל אם לא מגיעים מתוך כוונה ומתוך מוטיבציה להסדיר את הנושא, אני חושבת שזאת הבעיה הראשונה.

<תני פרנק: לפעמים אנחנו נכנסים כל אחד מהמגזר שלו, לנו יש את הבעיות שלנו אז נכפה את זה על המגזר השני, להם יש את הבעיות שלהם, נכפה את זה שם.

<תני פרנק: אני חושב שצריך לבוא אל השולחן ולנסות למצוא את הפתרון להסדרה כוללת, כפי שאתה עושה חבר הכנסת זוהר, וגם זה צריך להיות שם אם זה בפתרון של יום ראשון שאולי פחות טוב, אם זה בפתרון של יום שישי יום חופשי ואנחנו כמובן נתמוך.

מכלוף מיקי זוהר: תודה רבה.

<גד סגל: גד סגל, קלע.

מכלוף מיקי זוהר: באיזה מקום סיימת?

<גד סגל: עליתי השנה לגמר בגמר אליפות ישראל, לא השתתפתי בגמר, באקדח אוויר ובאקדח טוטו, עד כמה שאני זוכר גם באליפות הפועל באקדח אוויר, בשלושת הדברים האלה לא הגעתי לגמר בגלל השבת.

<גד סגל: כל נושא של ירי כתף אל כתף, זה רלוונטי בגמרים, בגמר יש את העניין הזה.

<גד סגל: בליגות, הדבר הזה, בקליעה כל אחד בא ויורה, נותן את הטוב שלו רק בסוף בסוף, בפיינל, עושים תשובה בין כולם.

<גד סגל: את כל הדברים האלה אפשר להעביר לימי שישי, לפתוח עוד אפשרות, כמו שקיים היום בליגה הארצית.

<גד סגל: מה שנשאר זה שתי תחרויות בשנה.

<גד סגל: בקיץ אפשר לעשות את זה ביום שישי בבוקר או בצהריים ויש מספיק זמן לאחר מכן, אני גר בערד, יש לי מספיק זמן להגיע מהרצליה עד ערד.

<גד סגל: אותו הדבר אפשר במוצאי שבת.

<גד סגל: בחורף אפשר לקיים את זה במוצאי שבת.

<גד סגל: יש פתרונות אם רק רוצים.

<רוני דינמן: רוני דינמן מאיגוד ההתעמלות, אני רכזת התחרויות.

<רוני דינמן: כל האמירות ברומו של עולם שנאמרות פה בסופו של דבר צריכות לרדת לרמות אופרטיביות.

<רוני דינמן: כמו שרבים וטובים אמרו לפנינו, הסדרה כוללת זה דבר שהוא מאוד בעייתי, צריך לרדת לרזולוציות של כל ענף וענף והאילוצים שלו.

<רוני דינמן: אנחנו כאיגוד מצאנו פתרון ביניים לשומרי השבת, שזה דבר נהדר וטוב, אבל אם ייצאו מפה עם איזה שהיא הצהרה שאומרת שאין לקיים תחרויות בשבת, אנחנו כאיגוד לא יכולים לקיים תחרויות.

<רוני דינמן: אין אף מתקן במדינת ישראל שעומד לרשותנו באמצע שבוע, זה עניין דתי.

<רוני דינמן: יש מתקן אחד שאנחנו משתמשים בו במדינת ישראל שהוא ראוי לקיים תחרויות בענף ההתעמלות, יש לנו שישה ענפי התעמלות שונים.

מכלוף מיקי זוהר: איפה?

<רוני דינמן: בהדר יוסף.

מכלוף מיקי זוהר: ביום שישי הוא לא פנוי אף פעם?

<רוני דינמן: אני אומרת, אנחנו מקיימים ביום שישי אבל ברוב הענפים מספר המשתתפים בתחרות מחייב אותנו לקיים תחרויות שנמשכות על פני יומיים או יותר.

<רוני דינמן: בגלל ריבוי המשתתפים אנחנו הענף האישי הגדול ביותר במדינת ישראל - - -

יגאל גואטה: צריך עוד מתקנים.

<רוני דינמן: אם יעמידו לרשותנו מתקן שפנוי לנו בכל ימות השבוע ייתכן ונוכל להתגבר על כל המצוקות האמתיות של שיפוט, של כוח אדם, שזה לא דבר שהוא זמין לנו.

<רוני דינמן: בפועל לבוא ולומר אין לקיים תחרויות בשבת מבחינתנו זה אומר, ששישה ענפי ההתעמלות לא יוכלו לקיים תחרויות.

מכלוף מיקי זוהר: תודה.

<אהוד שרון: אהוד שרון מהפוטבול.

<אהוד שרון: המצב שלנו מאוד פשוט כי אנחנו מלכתחילה לא פועלים בשבת, הליגות שלנו מתקיימות אך ורק במהלך השבוע, המשחקים הרשמיים מתקיימים בשישי בבוקר ובשבת בערב, מאפשרים לכל שומרי המסורת לשמור על השבת.

<אהוד שרון: אני אגיד שני דברים, אל"ף, הבעיה בתחרויות אירופאיות נכון להיום, שאנחנו נתקלים באיזה שהיא בעיה, אנחנו נלחמים בהם, זה משהו ששמנו לעצמנו קו אדום, אנחנו לא ניתן לספורטאים שלנו להתחרות בשבת, אם כן, אנחנו מוצאים את הדרך.

<אהוד שרון: מה שאני כן ממליץ לוועדה, זה רק לעניין הכספים.

<אהוד שרון: אם תמליצו על תמריץ כספי לאלה שלא משחקים בשבת, תראו פתאום איזשהו שינוי לגבי הדבר הזה, פתאום תראו איך שהאיגודים עובדים גם אחרת.

מכלוף מיקי זוהר: תודה.

מכלוף מיקי זוהר: מסקנות הדיון: 1.

מכלוף מיקי זוהר: הוועדה טוענת כי מתוקף היותה של מדינת ישראל מדינה יהודית ודמוקרטית יש לפעול לשילוב ספורטאים שומרי שבת בכלל הפעילויות ללא פגיעה בערך השבת ובאופן שוויוני.

מכלוף מיקי זוהר: לא יעלה על הדעת הדרה של שליש מאוכלוסיית הספורטאים במדינת ישראל שהם שומרי שבת.

מכלוף מיקי זוהר: על אף שמדובר במיעוט, זוהי זכות המיעוט בדמוקרטיה.

מכלוף מיקי זוהר: 2.

מכלוף מיקי זוהר: הוועדה מברכת את שרת התרבות והספורט, חברת הכנסת מירי רגב, על תמיכתה בסוגיית הפסקת התחרויות בשבת וקוראת לשרה להקים ועדה בין משרדית שתקבע המלצות אחידות לאיגודי הספורט ולהתאחדויות לעניין מתן אפשרויות לכל הספורטאים בכל תחום להשתתף בתחרויות ספורט באופן שוויוני.

<עופרה שרון: יש ועדה לעניין הכדורגל, זה נמצא בבג"ץ.

מכלוף מיקי זוהר: יש שם המלצות אחידות?

<עופרה שרון: המשרד בוחן את זה כרגע לעומק עם כל הגורמים הרלוונטיים.

מכלוף מיקי זוהר: אבל יש שם המלצות אחידות?

מכלוף מיקי זוהר: אם יהיו אז יישמתן את ההחלטה בדיעבד.

מכלוף מיקי זוהר: 3.

מכלוף מיקי זוהר: הוועדה קוראת לשרת התרבות והספורט לפעול להנחיית האיגודים וההתאחדויות לפעול להתאמות לכל שחקן שומר שבת או שחקן דתי בתחרויות ספורט.

מכלוף מיקי זוהר: 4.

מכלוף מיקי זוהר: הוועדה קוראת לשרת התרבות והספורט לפעול לרגולציה בסוגית הפריבילגיות של איגודי הספורט לבחירת המועדים לתחרויות ספורט באופן עצמאי.

מכלוף מיקי זוהר: הוועדה קוראת לשרה האמונה על תקצוב האיגודים והפיקוח עליהם לפעול לרגולציה הזאת.

יגאל גואטה: הוא רק קורא לשרה.

מכלוף מיקי זוהר: אני קורא לה, היא לא חייבת.

מכלוף מיקי זוהר: 5.

מכלוף מיקי זוהר: הוועדה קוראת לשרת התרבות והספורט לפעול ליצירת נוהל אחיד במשרד באמצעות חוזר לכלל איגודי הספורט, כך שכל מועדון ספורט בישראל יוכל לקבוע אם לקיים פעילות ספורטיבית בשבת או לא, כפי שמקיים איגוד הכדורסל.

<עופרה שרון: נוהל שיסדיר את הנושא.

מכלוף מיקי זוהר: אוקי, נוהל שיסדיר את הנושא, קיבלתי.

מכלוף מיקי זוהר: אגב, הצעה זו מתייחסת ורלוונטית להצעת החוק שאני הגשתי בתחילת הקדנציה.

יגאל גואטה: אתה מקדם פה עניינים אישיים שלך.

מכלוף מיקי זוהר: זה כבר אמרו עלי בדה-מרקר.

מכלוף מיקי זוהר: 6.

מכלוף מיקי זוהר: הוועדה קוראת לממשלת ישראל לפעול להקצאת תקציבים לכלל סוגיית המתקנים הנדרשים.

מכלוף מיקי זוהר: הוועדה מודה למשתתפים, תודה רבה, הישיבה נעולה.